Բոլորին ակնհայտ է այն հանգամանքը, որ 21-րդ դարում բիզնեսը չի կարող բնականոն զարգանալ և մրցունակ լինել առանց համաշխարհային տնտեսական միջավայրին ինտեգրվելու: Միջազգային ֆինանսական ճգնաժամը ի ցույց դրեց ֆինանսական հաշվետվությունների կազմման բարձրակարգ ստանդարտների նշանակությունը և անհրաժեշտությունը, որոնք հնարավորություն կընձեռեն ավելի ճշգրիտ հաշվարկել տնտեսության մեջ ճգնաժամային երևույթների առաջացման հնարավոր ռիսկերը, ինչպես նաև յուրատեսակ կամուրջ կhանդիսանան ողջ աշխարհի ձեռնարկությունների միջև: Վերը նշվածը հատկապես ակտուալ է հայաստանյան ձեռնարկությունների համար, որոնք, բոլորիս հայտնի պատճառներով, ստիպված են հաղթահարել լրացուցիչ խոչընդոտներ կապված փակ սահմանների և չափազանց սահմանափակ ներքին շուկայի հետ:Կարելի է եզրահանգել, որ ինտեգրումը համաշխարհային բիզնես միջավայրին կենսական անհրաժեշտություն է հայաստանյան գործարարների համար: Այս դժվար, բայց կարևորագույն գործի շարժիչ ուժերից մեկը կարող է դառնալ հայաստանյան ձեռնարկությունների անցումը ՖՀՄՍ-ներին: Այս պարագայում հատկապես մեծ օգտակարություն կարող են ունենալ հատուկ ՓՄՁ-ների համար մշակված ստանդարտները, որոնք հանդիսանում են խոշոր ձեռնարկությունների համար ստեղծված ստանդարտների ավելի պարզ ու մատչելի տարբերակը: Նշված ստանդարտները թույլ կտան հեշտացնել միջազգային գործարքներով զբաղվող ՓՄՁ-ների գործը և հնարավորություն կստեղծեն գործակցելու արտասահմանյան ընկերությունների հետ հավասար դիրքերից: